OBH 2880/2000.
Az állampolgári jogok országgyűlési biztosának jelentése
Előadó: Dr. Scheilinger László

	Az Alkotmány 2. § (1) bekezdésében deklarált jogállamiság, jogbiztonságból eredő tisztességes eljáráshoz való joggal összefüggésben nem okoz visszásságot, ha a nyomozóhatóság a megismételt eljárásban - mivel az elkövető kilétét nem lehetett felderíteni - ismételten megszüntető határozatot hozott.
	A panaszos 1997. július 14-én azért fordult hivatalunkhoz, mert lakásába 1996. november 10-én ismeretlen elkövető behatolt és onnan kétmillió forint készpénzét eltulajdonította. A Soproni Rendőrkapitányság az 1673/1996. bü. számon indult nyomozást megszüntette, az ellene benyújtott panaszát a Soproni Városi Ügyészség elutasította.
	Az ügyben az állampolgári jogok országgyűlési biztosának általános helyettese vizsgálatot rendelt el, melynek eredményeként az OBH/6684/1997. számú jelentésben a panaszolt eljárásra vonatkozóan alkotmányos visszásság hiányát állapította meg.
	Panaszos 2000. május 29-én ismételten hozzánk fordult és új beadványában közölte, hogy a korábban folyamatban volt ügyében a Győr-Moson-Sopron Megyei Főügyészség - mivel a panaszos új tényt, körülményt hozott tudomásukra - a nyomozás folytatását rendelte el.
A rendelkezésre álló - korábbi és új - anyagok összevető tanulmányozásával a kövekezők állapíthatók meg:
	A megyei főügyészség a B. 31/1997. sz. határozatával elrendelte az 1997. január 10-én megszüntetett  nyomozás folytatását. Ennek során a Soproni Városi Rendőrkapitányság a főügyészség által meghatározott valamennyi nyomozati cselekményt végrehajtotta. Meghallgatta a panaszos által lehetséges tettesként megjelölt személyt is és az általa közöltek helytállóságáról hatósági okirati és nyilvántartási adatok beszerzésével hiteltérdemlően meggyőződött. Mivel az elkövető kilétét ezt követően sem lehetett felderíteni, a nyomozást 1999. november 10-én az 1673/1996. bü. számú határozatával megszüntette.
	A megszüntető határozattal szemben benyújtott panaszt a Soproni Városi Ügyészség érdemben elbírálta. A rendelkezésre álló okiratok teljeskörű felülvizsgálata eredményeként megállapította, hogy a nyomozóhatóság hatáskörében eljárva mindent megtett a tényállás tisztázása érdekében, ezért a panaszt, mint alaptalant a B. 31/1997/5/I.sz. határozatával elutasította.
	A büntetőeljárásról szóló 1973. évi I. törvény (Be.) 5. § (1) bekezdése értelmében a tényállás tisztázásához szükséges bizonyítékok beszerzése, azok szabad belátásukon alapuló értékelése és elbírálása a nyomozóhatóságok feladata és kötelezettsége. A Be.139. § (1) bekezdés b/ pontja kötelező erővel rendeli el a nyomozás határozattal történő megszüntetését, amennyiben   nem állapítható meg az elkövető kiléte és az eljárás folytatásától sem várható eredmény.
	Az országgyűlési biztos a fentiekben érintett eljárási cselekmények elrendelésére, azok sorrendjének meghatározására, végrehajtására, a keletkezett bizonyítékok értékelésére nem jogosult. Tevékenységének arra kell irányulnia, hogy a nyomozóhatóságok eljárása során az intézkedéseikkel, vagy azok elmulasztásával okozott alkotmányos jogsérelemmel szemben fellépjen, azok orvoslását intézkedésein keresztül kezdeményezze. Az ismételten megvizsgált ügyben azonban a panaszolt hatóságok részéről alkotmányos visszásság gyanúja  nem állapítható meg, ezért  az ügyet lezárom.

Budapest, 2001. március 6.

Gönczöl Katalin